El Tribunal Suprem ha confirmat la condemna a un any i vuit mesos de presó imposada a un galerista per dos delictes d'apropiació indeguda en considerar provat que es va quedar amb els diners de la venda d'un dibuix de Joan Miró i un oli d'Óscar Domínguez que li havia lliurat en dipòsit el propietari legal d'aquestes dues obres d'art. A més, li imposa que indemnitzi amb 50.000 euros, més els interessos legals des de la data de la sentència inicial, o si escau, mitjançant l'adquisició i devolució de l'oli 'Revólver y limón' de Domínguez al seu propietari. Igualment, l'imposa la pena d'inhabilitació per a l'exercici de la professió de galerista o comerç d'obres d'art durant el temps de la condemna. La sala penal estima de forma parcial el recurs de cassació interposat per l'acusació particular -exercida pel titular legítim de les obres- i modifica la sentència de l'Audiència de Barcelona que, a més de l'esmentada pena de presó, va imposar a al condemnat el pagament d'una indemnització de 22.000 euros o l'adquisició i devolució de l'oli de Domínguez al seu propietari. Pel que fa als perjudicis provocats pel segon delicte –el dibuix de Miró-, la sentència recorreguda va acordar el pagament per part del condemnat de la diferència que es determini en execució de sentència valorant les dues obres que va lliurar posteriorment -un original de Gio Ponti i una peça de Nicola de Maria- en garantia del dibuix de Miró i 9.000 euros. L'estimació parcial del recurs suposa l'increment de la indemnització (de 22.000 euros a 50.000 euros) per l'oli de Domínguez i la imposició de la pena d'inhabilitació per a l'exercici de la professió de galerista o comerç d'obres d'art durant el temps de condemna. Segons els fets provats, V.M.S.S. era titular d'una galeria d'art a Barcelona. A causa de la relació de confiança que tenia amb l'acusat, X.R.F. li va lliurar en dipòsit per a la seva venda dues obres d'art: un dibuix de Miró sobre paper emmarcat d'una dona ballant, signat per l'autor, i un oli sobre tela de Domínguez amb el títol 'Revólver y limón', de l'any 1949 i signat per l'autor. El maig del 2013, l'acusat va vendre, com si fos propietari, el quadre de Domínguez per 22.000 euros, quedant-se amb tots els diners. Posteriorment, va fer el mateix amb el dibuix de Miró, que va vendre per 9.000 euros declarant expressament ser propietari per just i legítim títol. En cap moment, segons els mateixos fets provats, va informar d'aquestes vendes a X.R.F. i va negar sempre haver venut les dues obres i percebre cap import, fins que el 19 de gener del 2014 va aparèixer al diari 'La Vanguardia' un article de la galeria Barbié de Barcelona fent referència a una propera exposició sobre bodegons. Entre les obres a la venda apareixia el quadre de Domínguez. Per aquest motiu, el seu propietari es va posar en contacte amb aquesta galeria on li van confirmar que havien adquirit l'obra el maig de 2013, un mes després del seu lliurament en dipòsit a l'acusat. Com reparació parcial del dany, el 7 de febrer del 2014 va lliurar un original de Gio Ponti i una peça de Nicola de Maria en garantia pel dibuix de Miró, obres de valor inferior al dibuix mateix. En relació amb el motiu del recurs relatiu al fet que l'obra d'Óscar Domínguez estava taxada en 60.000 euros i que la indemnització hauria de ser més gran, la sala afirma que és cert que en els fets provats no es quantifica el valor del quadre donat en dipòsit per a la seva venda, ja que només es narra la seva venda a tercers. Afegeix que no es pot acceptar el criteri de la sentència recorreguda que considera que el perjudici és el valor (el preu) pel qual l'obra es va vendre per l'autor del delicte a un tercer, que immediatament la va revendre a un altre. Per contra -aclareix la sentència- el perjudici serà el valor de la taxació de l'obra, que és l'element més objectiu, ja que el seu propietari no va intervenir-hi, sobre el defraudat a la víctima del delicte, admès fins i tot així per l'Audiència. I aquest valor és, segons la sala, el de la taxació pericial que parla d'un valor d'entre 50.000 i 60.000 euros només per a l'oli d'Óscar Domínguez. Així, conclou que la sentència recorreguda s'adona que no pot mantenir el criteri del valor de la venda que porta a terme l'acusat, després de la comissió delictiva, que suposa vendre el quadre per un preu vil. Per això, considera que no pot mantenir-se que el valor dels 22.000 euros el va fixar el mercat, ja que va ser el mateix acusat qui així ho va acceptar i va convenir, com podria haver acceptat una quantitat inferior. Per això, entén que aquest preu no pot servir per a la correcta qualificació de l'il·lícit penal, i més quan el dictamen pericial hi veu una diferència tan ostensible. La sentència afirma que, com que el tribunal sentenciador diu que el preu pericial de taxació ho va ser en una forquilla d'entre els 50.000 i els 60.000 euros, s'ha d'estimar, com a quantitat més favorable al reu la de 50.000 euros, que completarà el relat de fets de la sentència del Suprem. No obstant això, la sala conclou també que com que aquesta suma no "supera", com argumenta el ministeri fiscal, els 50.000 euros, no es pota aplicar el subtipus legal agreujat, tal com reclamava l'acusació en el seu recurs. Per tant, afirma que com que el valor defraudat no supera els 50.000 euros que marca el subtipus agreujat, el preu de taxació servirà per determinar la responsabilitat civil. D'altra banda, la sala acorda la imposició d'una pena d'inhabilitació especial al condemnat després d'admetre el motiu del recurs en què l'acusació particular al·legava que l'Audiència no la va acordar malgrat que va ser sol·licitada en temps i forma.

Summary: El Suprem confirma un any i vuit mesos de presó pel galerista barceloní que va vendre un Miró i un oli d'Óscar Domínguez


Un acusat de fer tocaments a una menor de 12 anys a Castelló d'Empúries (Alt Empordà) accepta 2 anys de presó. El processat s'enfrontava a una condemna de cinc anys per abús sexual. Al judici, l'acusat ha reconegut que el 21 de juliol del 2017 acompanyava la víctima amb cotxe fins a la Jonquera. Durant el recorregut, va aturar el vehicle en una zona de descampats, va agafar la menor pel coll i li va apropar el cap als seus genitals mentre li feia "tocaments". La víctima es va posar a plorar i el processat va desistir. A banda de reduir la pena perquè ha admès els fets, la fiscalia també ha retirat la petició d'expulsió de l'acusat al Marroc, que estava en situació irregular al país. Fiscalia i defensa també demanen cinc anys de llibertat vigilada i que indemnitzi la víctima amb 2.000 euros. Un home acusat de tocar a una menor de 12 anys i pressionar-la perquè aquesta li fes una fel·lació a Castelló d'Empúries (Alt Empordà) ha reconegut els fets i ha acceptat dos anys de presó per un delicte d'abusos sexuals. La fiscalia en demanava 5, però l'ha rebaixat més de la meitat després que l'acusat confirmés l'autoria del delicte. Els fets es remunten al 21 de juliol de 2017, quan L'acusat, que coneixia la mare de la víctima, va acompanyar a l'adolescent en cotxe fins a la Jonquera per veure el seu germà. Enmig del recorregut, l'home va adoptar un aire "libidinós", tal com ho ha descrit el fiscal, i va aturar el vehicle en una zona de descampats propera al municipi de Castelló d'Empúries. En aquell punt, el conductor va rodejar amb el braç el coll de la víctima per pressionar-li el cap fins als seus genitals. Al mateix temps, amb l'altre mà li va acariciar els pits i el glutis per sota la roba. Davant d'això, la menor d'edat es va posar a plorar i l'home va parar de tocar-la. Posteriorment va reprendre el sentit de la marxa i va demanar a l'adolescent que no expliqués res del que havia passat. Ara, s'enfrontava a una petició de 5 anys de presó per part de a fiscalia per un delicte d'abusos sexuals a una menor. Aquesta l'ha rebaixada a 2 anys, després que l'home hagués reconegut els fets durant la vista oral d'aquest dimarts al matí, a la secció quarta de l'Audiència de Girona. A més, la fiscalia també ha rebaixat de 10 a 5 anys la petició de llibertat vigilada.  D'altra banda, l'home s'ha compromès a pagar una indemnització de 2.000 euros a la víctima com a responsabilitat civil. Tot i així, l'acusat no tenia antecedents penals, ni policials i la seva advocada, Natàlia Frigola, ha assegurat que "no ingressarà a presó perquè ha assumit la reparació del dany" a la víctima a través de la indemnització. L'acusat de fer tocaments a una menor de 12 anys i pressionar-la perquè li fes una fel·lació a Castelló d'Empúries (Alt Empordà) ha reconegut els fets i ha acceptat 2 anys de presó per un delicte d'abusos sexuals. Inicialment, s'enfrontava a una condemna de 5 anys.   Els fets es remunten al 21 de juliol del 2017. Segons el relat de l'acusació pública que el processat ha reconegut, coneixia la mare de la menor i, en base a aquesta relació de confiança, la portava en cotxe fins a la Jonquera. Durant el recorregut, però, l'home va aturar el vehicle en una zona de descampats propera al municipi de Castelló d'Empúries.   Eren les cap a les onze de la nit quan el conductor va rodejar amb el braç el coll de la víctima i li va pressionar el cap fins als genitals. Al mateix temps, amb l'altra mà li acariciava els pits i el cul per sota la roba. Segons la fiscalia, la menor d'edat es va posar a plorar i l'acusat va parar de tocar-la. Va reprendre la marxa i va dir a la menor que no expliqués res del que havia passat.   D'entrada, l'acusat s'enfrontava a 5 anys de presó per un delicte d'abusos sexuals a menor de 16 anys. Com que ha reconegut els fets i no tenia antecedents, la fiscalia i la defensa li demanen ara una pena de 2 anys de presó i 5 anys de llibertat vigilada. A més, volen que l'home no es pugui apropar a menys de 500 metres de la víctima durant 5 anys. En concepte de responsabilitat civil, l'acusat s'ha compromès a indemnitzar la víctima amb 2.000 euros.   L'advocada de la defensa, Natàlia Frigola, ha demanat la suspensió de l'execució de la pena perquè l'home no té antecedents. "No ingressarà a presó perquè ha assumit la reparació del dany", ha dit Frigola ha destacat que amb aquesta "conformitat" han aconseguit "no sotmetre la menor al fet de declarar" davant del tribunal de la secció quarta de l'Audiència de Girona.   Per últim, la fiscalia també ha retirat la petició d'expulsar l'acusat de l'estat espanyol. L'autor dels fets és de nacionalitat marroquina i estava en situació irregular al país.

Summary: Dos anys de presó per a un acusat de fer tocaments a una menor de 12 anys a Castelló d'Empúries


El govern municipal de l'Ajuntament de Tortosa (PDeCAT-ERC) han presentat el projecte d'ordenances fiscals pel 2018, que aprovaran el pròxim dilluns en el ple municipal. Entre les principals novetats és el manteniment de la congelació de tots els impostos, taxes i preus públics, i una nova reducció d'un 1% de la taxa d'escombraries. Amb aquesta davallada, s'acumula una rebaixa del 13% en cinc anys. L'altra novetat és que els ciutadans que ho sol·licitin podran agrupar-se el pagament d'un o tots els impostos i taxes per fraccionar-los en quotes de fins a nou mesos. "Cadascú podrà escollir segons la seva situació personal com i quan vol pagar els impostos", ha explicat l'alcalde, Ferran Bel. Aquest fraccionament es podrà fer a través de Base, organisme de la Diputació de Tarragona, encarregat de gestionar els impostos i taxes. L'alcalde ha presentat les ordenances amb el regidor d'Hisenda, Marià Martínez, que ha destacat la importància de la política fiscal per als pressupostos municipals. Martínez ha explicat també que es mantenen les bonificacions existents, la reducció del preu públic per als serveis bàsics de dependència, i el manteniment de l'esforç per mantenir una major equitat tributària. L'alcalde ha aprofitat també per fer balanç de l'evolució dels tributs a Tortosa en els darrers vint anys. Concretament ha comparat el període 1999/2007 de governs socialistes i del 2007 fins ara amb ell com alcalde. Com a exemple, l'IBI en la primera etapa ha pujat un 84%, amb una mitjana anual del 10%; mentre que en els darrers onze anys s'ha incrementat més d'un 8% amb una mitjana anual del 0,78. En l'IAE, la comparativa és d'un 74,20%, amb una mitjana anual del 9% del 1999 al 2007, i entre el 2007 i fins ara s'ha incrementat un 6% amb una mitjana anual del 0,56%. La diferència més significativa és en la taxa d'escombraries que es va incrementar en un 118% del 1999 al 2007 amb una mitjana anual del 14%, i un 4,88% del 2007 al 2018 amb una mitjana anual del 0,44%. Bel també ha volgut recordar que tot i que els impostos són més baixos que en etapes anteriors, l'Ajuntament està recaptant més gràcies a la reducció del frau fiscal. "No ens hem acomodat i hem anat a buscat als que no pagaven el que els tocava", ha recordat.

Summary: Tortosa manté la congelació de tributs i fa una nova rebaixa de l'1% de la taxa d'escombraries


ERC ha presentat una iniciativa municipal que vol complementar les peticions que, des del Congrés i el Senat, el grup republicà ja ha fet al govern espanyol per aclarir els dubtes sobre la gestió del projecte Castor i el seu futur. Des de Tortosa, el senador Miquel Aubà i el president de la Federació de l'Ebre d'Esquerra, Alfons Montserrat, han presentat la moció que es portarà a votació a tots els ajuntaments de Catalunya. La resolució torna a exigir el desmantellament "immediat" del magatzem submarí de gas, amb el segellat dels pous, i de les instal·lacions terrestres. Contradient les paraules del ministre d'Energia, Àlvaro Nadal, Montserrat ha insistit que la clausura del Castor no suposa "cap risc ni problema tècnic". La moció també demana una comissió informativa sobre el procés d'autorització del magatzem de gas i la gestió de la crisi sísmica i un informe jurídic que determini l'operativitat de les instal·lacions. Aquest informe podria ser clau per reclamar el rescabalament de la milionària indemnització pagada a l'exconcessionària, Escal UGS.

Summary: ERC insisteix a demanar respostes a "l'escàndol" del projecte Castor amb mocions a tots els ajuntaments catalans


La líder del PP al Parlament Europeu, Dolors Montserrat, ha assegurat que la decisió del Suprem sobre Oriol Junqueras és una victòria. "Guanya la democràcia, guanya Espanya i guanya Europa", ha afirmat la popular, que considera que mantenint el republicà a la presó i no permetent que exerceixi com a eurodiputat "es fa justícia". "Junqueras no serà eurodiputat i seguirà a la presó. Els que van fer un cop a la democràcia no sortiran airosos", ha afirmat la popular. El PP també ha exigit a l'Eurocambra que "suspengui immediatament a Junqueras com a eurodiputat després de la decisió del Tribunal Suprem". "El Parlament Europeu ha de revocar la condició d'eurodiputat de Junqueras", ha reclamat Montserrat.

Summary: Montserrat (PP) sobre Junqueras: "Guanya la democràcia, guanya Espanya i guanya Europa"


Mataró ha fet balanç aquest dilluns de la temporada turística als establiments de la ciutat –hi ha un càmping i quatre hotels–. En total, durant els mesos d'estiu han passat per la ciutat més de 38.000 turistes, un 4,6% més que l'any passat, que han fet un total de 123.000 pernoctacions, també un 5,5% més que l'any anterior. Aquestes dades representen, en temporada alta, gairebé una ocupació total dels establiments i ara l'objectiu és créixer també en desestacionalització. En aquest sentit, els responsables de dos dels principals hotels de la ciutat, el New Hotel Colon i l'hotel Atenea, han lamentat que l'Ajuntament decidís aquest any prescindir de la Festa al Cel, prevista per a finals de setembre: "La volem l'any vinent. Tots els esdeveniments que es facin són bons per a la ciutat" Pel que fa a les persones que trien Mataró per passar les vacances o passar uns dies, el 69,4% són estrangers, especialment francesos, i la resta provenen de diferents punts de l'estat espanyol. Per tipologia d'allotjament, es especialment significatiu el cas dels càmpings, amb un 90,6% de clients estrangers, respecte el 56,1% que es registra en els hotels. A més dels francesos, que representen un 46,83%, també hi ha presència destacada de turisme belga (11,46%) i alemany (10,83%). El turisme asiàtic, encara simbòlic, es multiplica per dos i passa de l'1,10% de l’any 2015 al 2,24% aquest estiu. "Això ens consolida com a destinació turística. La gent vol venir pel que tenim i pel que oferim", assegura la regidora de Promoció Econòmica, Dolors Guillén. De cara a noves temporades, l'objectiu que s'han fixat Ajuntament i empresaris és la desestacionalització, un cop s'han consolidat els mesos d'estiu, amb ocupacions pròximes al 100%. En aquest sentit, s'ha creat una taula conjunta que implica tècnics municipals i hotelers per analitzar la situació del sector i establir sinèrgies a l'hora de promocionar la ciutat. En aquest sentit, una de les reivindicacions dels hotelers és la creació d'esdeveniments que ajudin a allargar la temporada. Les responsables del New Hotel Colon, Sabrina Freixedas, i l'hotel Atenea, Marta Marimón, han aplaudit iniciatives com l'Ironman del passat cap de setmana, així com la celebració de diferents proves esportives de diferents disciplines. Veuen, en canvi, camp per recórrer en el turisme de congressos i coincideixen a assenyalar com una pèrdua destacada l'organització a la ciutat de la Festa al Cel, que el 2014 i el 2015 van portar desenes de milers de persones a les platges mataronines, amb un impacte directe i indirecte important en el sector hoteler.

Summary: Mataró tanca la temporada d'estiu amb més de 38.000 turistes i 123.000 pernoctacions


Tarragona vol invertir 9,7 milions d'euros en reforçar l'actual xarxa de biblioteques municipals, que arrossega un dèficit d'espais i serveis des de fa temps. La voluntat de la regidoria de Cultura, acompanyada d'un pla de viabilitat econòmica, és d'engegar fins a cinc equipaments pel centre de la ciutat i els barris perifèrics. El primer projecte previst -i el més potent- és la ubicació d'una nova biblioteca a l'edifici de l'antic mercat de Torreforta, que permetrà triplicar l'espai que es disposa actualment. L'adequació està pressupostada en un milió d'euros dels gairebé deu previstos en el pla, amb previsió de posar-ho en marxa l'any vinent. Amb la mateixa filosofia d'aprofitar espais existents i evitar els costos d'obra nova, en els pròxims cinc anys el consistori es planteja disposar de més biblioteques -a la part Alta, al Serrallo, i als barris de Sant Salvador i Sant Pere i Sant Pau. El pla no inclou la biblioteca pública de Tarragona, de titularitat estatal i gestionada per la Generalitat, de la qual també està previst en un futur el seu trasllat a l'Espai Tabacalera.

Summary: Tarragona destinarà 9,7 MEUR en biblioteques en els pròxims cinc anys


Els Vivancos estrenaran aquest dimecres al Teatre Tívoli de Barcelona el seu nou espectacle, 'Nacidos para bailar', en què ballen èxits atemporals de la historia de la música amb cançons firmades per Metallica, Deep Purple i Leonard Cohen, entre altres. La dansa es fusiona amb altres disciplines com l'humor, l'equilibrisme o les arts marcials per crear un espectacle que va des del heavy fins a la música clàssica, passant pel rock, el flamenc i els ritmes llatins. Amb aquesta obra, que estarà en cartell fins al 3 de juliol, el grup assegura que es tanca un cicle de la seva carrera professional concloent la trilogia iniciada amb '7Hermanos' i 'Para Siempre (Aeternum)', que els ha portat de gira durant 9 anys per una quarantena de països actuant davant d'1,8 milions d'espectadors.

Summary: Els Vivancos estrenarà al Tívoli 'Nacidos para bailar', l'espectacle que tanca la trilogia de la companyia


S'han negat a declarar després d'expressar que no reconeixen l'autoritat de l'Audiència Nacional ACN Madrid.-El jutge de l'Audiència Nacional Fernando Andreu ha deixat en llibertat amb càrrecs  i sense mesures cautelars els cinc detinguts aquest dilluns i dimarts per la crema de fotografies del rei Felip VI durant la Diada. El magistrat, que investiga un suposat delicte d'injúries a la Corona, només els ha demanat que comuniquin la seva residència per a hipotètiques citacions o notificacions. La Fiscalia tampoc ha demanat cap mesura cautelar. Segons ha explicat el seu advocat, Eduard Caliz, Durant es seves compareixences tots cinc s'han negat a respondre les preguntes del jutge i han expressat que no reconeixen l'autoritat de l'Audiència Nacional perquè el tribunal no respecta la sobirania del poble català i perquè entenen que aquest és un judici polític que ataca la llibertat d'expressió.

Summary: Llibertat amb càrrecs i sense mesures cautelars pels cinc detinguts per la crema de fotografies del Rei durant la Diada


El president d'Unides Podem al Congrés ha apostat per mantenir "el confinament més estricte" i no aixecar algunes de les mesures de restricció aquesta setmana. "L'enfonsament econòmic pot amenaçar a la llarga moltes vides, és cert, però el confinament més estricte és, sens dubte, el millor salvavides", ha manifestat en un missatge a Twitter. Asens ha contradit així la mesura adoptada pel govern espanyol, del que Unides Podem forma part. "Els equilibris no són fàcils però això és una veritat indiscutible", ha insistit. A partir d'aquest dilluns arreu de l'Estat –o bé dimarts on el dilluns sigui festiu, com a Catalunya- els treballadors de serveis no essencials tornaran als seus llocs de treball, en acabar-se la durada dels permisos retribuïts recuperables. Durant dues setmanes només hi ha hagut activitat de serveis essencials.

Summary: Asens aposta per mantenir "el confinament més estricte": "És, sens dubte, el millor salvavides"


Cop de porta de la Unió Europea a la petició de la primera ministra britànica, Theresa May, de negociar alhora la sortida del Regne Unit del club i la seva futura relació amb els 27. La cancellera alemanya, Angela Merkel, ha assegurat que les negociacions “primer han de clarificar” com serà el divorci “i només quan aquesta qüestió estigui resolta” es podrà valorar “la relació futura”. En la mateixa línia, la resolució que votarà la setmana vinent l’Eurocambra sobre el Brexit estipula que Londres no pot, “abans de la seva sortida”, començar “negociacions sobre possibles acords comercials amb països tercers” ni tampoc establir “acords bilaterals” amb altres estats membres sobre temes inclosos en les converses.  La Unió Europea de 27 vol negociar amb una sola veu amb Londres i aquest divendres els líders del Parlament Europeu han presentat una proposta de resolució que indica que “un acord sobre la futura relació entre la UE i el Regne Unit com a país tercer només es pot concloure quan el Regne Unit hagi sortit de la UE”. En altres paraules, Londres haurà de negociar des de fora del club la seva futura relació amb Brussel·les.  A la seva carta notificant l’activació de l’article 50, la primera ministra britànica, Theresa May, assegura que la seva intenció és “acordar els termes de la futura relació alhora que els de la retirada de la UE”. Però el negociador del Parlament Europeu, Guy Verhofstadt, ha dit que els detalls de la nova relació entre Londres i Brussel·les s’hauran de tractar, probablement, durant un “període de transició” posterior a la sortida, perquè és “irreal” que en els propers 14 o 15 mesos es pugui pactar el Brexit i el nou model d’associació. El belga ha advertit Londres contra els riscos d’intentar acords “d’esquena” als 27.  La resolució que promou el Parlament Europeu sobre el Brexit, que s’aprovarà la propera setmana a Estrasburg, detalla que les negociacions han d’oferir “estabilitat legal” i permetre als ciutadans i les empreses tenir una “visió clara sobre el futur”. El text diu també que els drets dels ciutadans europeus que viuen al Regne Unit i dels britànics que viuen en algun dels altres 27 estats membres han de ser la “prioritat” de les negociacions.  La proposta de resolució, en el seu punt 19, remarca que el Regne Unit haurà de pagar per sortir de la UE tots els seus “compromisos legals” així com també una “provisió” per possibles costos derivats de la seva marxa.  Els eurodiputats també preveuen la possibilitat que el Brexit s’aturi però adverteixen que això requeriria el consentiment dels 27 estats membres. “Una notificació de revocació haurà de ser subjecte a les condicions marcades pels 27 estats de la UE i no es podrà utilitzar com a un intent de millorar els termes actuals de pertinença del Regne Unit”, diu la resolució.  Durant una roda de premsa a Brussel·les, el president de l’Eurocambra, Antonio Tajani, ha dit que l’objectiu és aconseguir un “bon acord” amb el Regne Unit. Tot i això, l’italià ha remarcat que si el pacte no s’assoleix, Londres i Brussel·les hauran, de totes maneres, de seguir cooperant en matèria de seguretat i defensa. Precisament la carta d’activació de l’article 50 que ha enviat el govern britànic estipula que sense un acord es “debilitarà” la cooperació en aquesta matèria. “No volem un intercanvi entre les polítiques econòmiques i les de seguretat interna i externa”, ha advertit el negociador del Parlament, Guy Verhofstadt. “La seguretat és massa important per jugar-nos-la amb l’acord econòmic”, ha afegit.  Escòcia i Irlanda del Nord La proposta de resolució del Parlament Europeu també inclou una menció a Irlanda del Nord i a la necessitat de protegir l’Acord de Divendres Sant. L’eurodiputat d’ERC Josep Maria Terricabras, que com a president del grup de l’Aliança Lliure Europea ha participat en les negociacions per pactar el text, ha indicat que aquesta és una de les prioritats d’Europa i que caldrà fer “bastants equilibris”.  El text no inclou una referència clara al debat independentista obert de nou a Escòcia, tot i que sí que es recorda que un gran nombre de ciutadans britànics, “incloses una majoria a Irlanda del Nord i Escòcia, van votar per seguir a la UE”. “Només s’esmenta Escòcia una vegada i molt lleugerament”, ha admès Terricabras, que tot i això ha dit que per ara ho accepten perquè l’objectiu era assolir una “resolució marc que assenyali els punt clau i els camins pels quals cal anar” i que es vagi omplint de contingut “en els propers dos anys”.

Summary: La UE descarta la petició de May de negociar alhora el Brexit i la futura relació europea amb el Regne Unit


El metge Joan Rodés, catedràtic de Patologia Digestiva i un dels impulsors de la investigació mèdica a Catalunya, ha mort aquest dimarts a l'edat dels 78 anys. Rodés era considerat un dels hepatòlegs més prestigiosos del món. Va ser director general i director d'investigació de l'Hospital Clínic i va rebre nombrosos reconeixements com la Creu de Sant Jordi, el Premi Nacional de Recerca i la Medalla d'Or de la Generalitat per la seva investigació en l'àmbit de les malalties hepàtiques.  Llicenciat en medicina, l'any 1962 Rodés es va especialitzar en medicina interna i aparell digestiu. El 1967 es va doctorar en medicina i un any després va crear la Unitat d'Hepatologia de l'Hospital Clínic de Barcelona. Des d'aquell mateix any va ser catedràtic de medicina a la Universitat de Barcelona, de la qual va esdevenir professor emèrit l'any 2008 i la seva carrera professional va estar vinculada a l'Hospital Clínic i en va ser director general del 2003 al 2008. En la seva etapa com a cap de la Unitat d'Hepatologia del Clínic i, posteriorment, del servei homònim creat el 1972, Rodés va implementar diferents mesures, com la creació de beques i ajuts, per tal que els professionals del Clínic poguessin dedicar-se a la recerca i formar-se en altres centres. Va situar el servei d'Hepatologia del Clínic a la primera línia mundial en el coneixement de les malalties del fetge i va ser clau en el foment de la recerca a l'Hospital Clínic i l'IDIBAPS i també en àmbits ministerials i internacionals. A principis dels 90, Rodés va considerar que per tenir una recerca d'excel·lència era apropiat agrupar-la sota un únic paraigua. Així, va néixer l'Institut d'Investigacions Biomèdiques August Pi i Sunyer, del qual en va ser director des de la seva creació, el 1996, fins al 2008. Va ser, també, fundador i director de la Fundació Clínic per a la Recerca Biomèdica. Rodés va presidir el Consell Assessor del Ministeri de Sanitat, també va ser president de les Associacions Europea i Internacional per a l'estudi del fetge i és autor o coautor de més de 500 articles originals i 67 articles de revisió a les principals revistes mèdiques a nivell internacional. També va editar més de 70 llibres. Al llarg de la seva trajectòria, el prestigiós metge va rebre nombroses distincions tant a nivell català i estatal com internacional entre les que destaquen la Creu de Sant Jordi (2001), el Premi Nacional de Recerca (2006) i la Medalla d'Or de la Generalitat (2015) en reconeixement per la tasca desenvolupada durant més de 40 anys al món de la medicina i per la seva recerca en l'àmbit de les malalties del hepàtiques. També va rebre el Premi Severo Ochoa a la Investigación (1990) i la Canadian Liver Foundation Gold Medal (1999). Una de les darreres aparicions en públic de Rodés va ser durant la commemoració dels 20 anys de l'IDIBAPS, que es va fer el mes de novembre.

Summary: Mor als 78 anys el metge Joan Rodés, un dels impulsors de la investigació mèdica a Catalunya


La Mesa del Parlament ha aprovat no fer efectiu l'increment de l'1,1% del sou dels diputats que estava previst als pressupostos del 2020. Segons fonts parlamentàries, en la reunió telemàtica que s'ha celebrat aquest dimarts la Mesa ha avalat la proposta presentada pel president, Roger Torrent, que de fet durant la negociació dels comptes ja es va oposar a l'augment. Ara, amb la crisi sanitària i econòmica pel coronavirus, la cambra ha decidit per unanimitat no implementar-lo. Fa tres setmanes ja es va lliurar al Tresor de la Generalitat més de 2 MEUR del romanent del pressupost del 2019 per destinar a la lluita contra el coronavirus. D'altra banda, en la reunió d'aquest dimarts també s'ha acordat no fer actes multitudinaris fora del Parlament per celebrar el 40è aniversari de la reobertura de la cambra, tant per les mesures sanitàries com pels criteris de contingència econòmica. Tot i això, sí que es preveu mantenir la celebració d'un ple solemne, ja que assenyalen que entrarà dins dels actes que "s'adeqüen als criteris de Salut".

Summary: El Parlament no incrementarà en un 1,1% el sou dels diputats com preveien els pressupostos pel coronavirus


L'Alta Comissionada de les Nacions Unides pels Drets Humans, Michelle Bachelet, ha instat els governs a "examinar com poden alliberar" els presos especialment vulnerables al COVID-19 i els detinguts "menys perillosos". "Ara més que mai els governs haurien de posar en llibertat a tots els reclusos detinguts sense motius jurídics suficients, entre d'altres, als presos polítics i interns que van ser empresonats simplement per expressar idees crítiques o dissentir", ha insistit Bachelet. A més, ha exigit a les autoritats d'arreu del món "mesures urgents" per protegir la salut de les persones en presons, CIEs i hospitals psiquiàtrics. Bachelet ha demanat als governs que no "oblidin" les persones empresonades o recloses perquè el seu abandonament podria ser "catastròfic". "Existeix el risc que el coronavirus arrasi amb les persones recloses en aquestes institucions", ha alertat l'Alta Comissionada de l'ONU. D'altra banda, Bachelet ha admès que potser és necessari limitar les visites a les presons per evitar més brots, però ha avisat que la "suspensió sobtada" de contactes pot agreujar la tensió als centres penitenciaris. Bachelet també veu amb preocupació que "alguns països amenacin amb penes de presó" per aquells que vulnerin les mesures per complir amb el confinament. "L'empresonament hauria de ser una mesura d'últim recurs, en particular durant aquesta crisi", ha defensat.

Summary: L'Alta Comissionada de l'ONU pels Drets Humans insta els governs a "alliberar" presos "menys perillosos" pel covid-19


El president del govern espanyol, Mariano Rajoy, ha negat aquest dimecres al Congrés dels diputats que la policia espanyola utilitzés la “violència gratuïta” contra els votants de l’1-O, i ha assegurat que la promoció del màxim responsable d’aquella actuació, el coronel de la Guàrdia Civil Diego Pérez de los Cobos no és tampoc “cap insult”. “Ni hi ha càrrega política, ni és un ascens, ni és un menyspreu a ningú, ni hi ha hagut violència gratuïta ni és un insult a ningú”, ha dit Rajoy, que ha afirmat que la Guàrdia Civil “protegeix la nostra seguretat” i “vetlla pel compliment de la llei”. “Als que no els agrada la Guàrdia Civil són els que se salten la llei a la torera”, ha afirmat. Ha fet aquestes manifestacions en resposta a una pregunta del portaveu adjunt del PDeCAT, Jordi Xuclà, que ha afirmat que l’ascens “envia un missatge de menyspreu” als que condemnen la “violència de l’Estat” de l’1-O. Pérez de los Cobos, ha dit Xuclà, va ser responsable policial d’una “violència ferotge i descarnada”. “I dic policial, perquè el responsable polític és vostè”, ha conclòs dirigint-se a Rajoy.  El portaveu del PDeCAT ha preguntat a Rajoy per la promoció de Pérez de los Cobos, que després de dirigir la repressió de l’1-O ha esdevingut màxim responsable de la comandància de la Guàrdia Civil a Madrid. El portaveu adjunt del PDeCAT ha recordat que amb el seu ascens ascendeixen també una persona que el 23-F es va presentar a un quarter com a voluntari per participar al cop d’Estat i l’executiu espanyol envia un missatge que es premia la “violència gratuïta” a l’Estat. “No ens parli mai més de proporcionalitat”, ha dit Xuclà, que ha retret a Rajoy que intenti presentar-se com algú que governa “des del sentit comú”.  En la seva replica, Rajoy ha atribuït la promoció de Pérez de los Cobos a la direcció general de la Guàrdia Civil i ha afirmat que en tot cas no es tracta d’un ascens, sinó d’un canvi de destinació. A més, ha apuntat que la decisió no té “cap càrrega política” ni és un insult a ningú perquè “la Guàrdia Civil no insulta mai ningú sinó tot el contrari”. Rajoy ha volgut llançar de nou un missatge a l’independentisme. “Han trencat tots els límits, s’han saltat la llei, han dividit la gent, han fet fora les empreses, han subestimat l’estat, i els recomanaria que mirin endavant, posin un candidat net, compleixin la llei i a veure si entre tots som capaços de construir alguna cosa positiva”. Rajoy també ha respost una pregunta de la portaveu del PSOE, Margarita Robles, que li ha demanat que escolti “la veu del carrer” sobre les pensions. Robles li ha retert que el govern espanyol augmenti només un 0,25% les pensions mentre perdona el rescat a la banca. “Els pensionistes d’aquest país estan farts de paraules buides mentre sustenten el pes de la crisi”.  Segons el president espanyol, les mobilitzacions de les pensions “són l’expressió de la necessitat de treballar per millorar les pensions” mitjançant una política econòmica com la del seu executiu, però també amb “propostes assequibles” per part de l’oposició. Ha acusat l’oposició de buscar “la confrontació i no l’acord” i ha recordat que el PSOE va congelar les pensions.  Rajoy ha respost també una altra pregunta del portaveu del PNB al Congrés, Aitor Esteban, que li ha retret que el PP hagi endarrerit artificialment la tramitació d’una proposició de Llei del PNB per a la reforma de la Llei de Secrets Oficials franquista. “Això més que un estat de democràtic és un estat obscurantista de dret”, ha dit Esteban, que ha recordat que la Llei actual manté secrets documents durant 50 anys.  Segons el president espanyol el seu govern no s’ha oposat a la tramitació de la proposició de Llei del PNB i està disposat a arribar a acords “raonables” amb els grups de l’oposició sobre aquesta qüestió. “Estem disposats a modernitzar aquesta normativa”, ha afirmat Rajoy, que ha posat com a condició que hi hagi “el màxim consens possibles” i que la norma s’assembli a la que tenen els països de l’entorn.

Summary: Rajoy defensa l’ascens de Pérez de los Cobos i diu que no hi va haver “violència gratuïta” per part de la policia l’1-O


La C-14 s'ha hagut de tallar més d'una hora i s'han fet desviaments per l'N-240 i la C-37 ACN La Riba.-Una col·lisió entre tres vehicles ha deixat aquest dilluns a primera hora del matí un ferit greu i un altre de menys gravetat a La Riba (Alt Camp), segons ha informat el Servei Català de Trànsit. L'accident s'ha produït poc abans de dos quarts de vuit del matí al quilòmetre 38 de la C-14, en sentit Vilaverd. El ferit més greu ha estat traslladat a l'Hospital Joan XXIII de Tarragona, mentre que el de menys gravetat a l'Hospital Pius de Valls. Quant a l'afectació viària, la via s'ha tallat entre tres quarts de vuit del matí i passades les nou i mentrestant s'han fet desviaments per l'N-240 i la C-37. Fins al lloc, s'hi han desplaçat cinc patrulles dels Mossos d'Esquadra, tres dels Bombers de la Generalitat i tres ambulàncies del Sistema d'Emergències Mèdiques (SEM).

Summary: Un ferit greu en una col·lisió entre tres vehicles a La Riba


L'Ajuntament de Tarragona ha ampliat l'exempció de pagament de la taxa d'ocupació de terrasses fins al 30 de setembre per tal d'ajudar a reactivar l'activitat econòmica del sector hostaler al municipi. A més, amb la previsió que dilluns la ciutat es trobi en la fase 1 del desconfinament, el consistori ha obert un període perquè els establiments d'hostaleria i restauració -tant els que ja tenen autorització com els que no- comuniquin si volen instal·lar una terrassa a la via pública. Aquest comunicació s'haurà de fer com a mínim tres dies abans de la data prevista d'obertura al públic i caldrà adjuntar la  proposta de distribució de la terrassa. L'Ajuntament també dona la possibilitat que grups d'establiments, en un nombre no inferior a tres, tant si ja disposen de terrassa com si no en tenen, explotin de forma conjunta una terrassa comuna de forma provisional, mentre duri la situació d'excepcionalitat. L'Ajuntament acceptarà la proposta sempre que sigui compatible amb els interessos generals i preveu que l'ocupació pugui ser per tota la setmana o per dies determinats. En aquests casos, caldrà comunicar-ho deu dies abans de la data prevista per a l'obertura. La regidora de Domini Públic, Paula Varas, ha afirmat que "es tracta de reactivar l'economia  i,  al mateix temps, complir amb les mesures de seguretat sanitàries establertes per la pandèmia de la covid-19". Varas també ha indicat que "l'autorització de terrasses haurà de ser compatible amb el compliment de les condicions bàsiques d'accessibilitat i de convivència amb el veïnat".

Summary: Tarragona amplia l'exempció en el pagament de la taxa d'ocupació de terrasses fins a final de setembre


La presidenta en funcions de la CCMA, Núria Llorach, ha assegurat que la retallada del 6% en el pressupost de l’ens del 2019 -ordenada des del Govern a diverses empreses de titularitat pública- ha “agreujat la manca de finançament dels darrers anys”. Amb tot, a la Comissió de Control de l’activitat de la CCMA al Parlament, Llorach ha avançat que el Govern aportarà finalment 10,8 dels 16 milions d’euros extraordinaris sol·licitats enguany, però ha advertit de la “descapitalització” de TV3 i de les afectacions en inversions “necessàries” en matèria de continguts. “Som líders, però la manca de recursos fa que s’afecti de forma severa la compra de programes i drets televisius”, ha indicat abans de posar l’accent en un canal “estratègic” com el Super3 i que, ha assegurat, “corre el risc de ser residual”.  “S’està produint una descapitalització de la Televisió, espero que tots en siguem conscients”, ha advertit Núria Llorach al Parlament aquest divendres. D’una banda, la vicepresidenta i presidenta en funcions de la CCMA ha avançat que finalment “tindran” una aportació extraordinària del Govern de 10,8 milions d’euros.  Fonts de la Corporació han confirmat que la Generalitat s’ha compromès ha abonar aquesta quantitat (lluny dels 16 milions que sol·licitava l’ens audiovisual), però que encara no s’ha fet efectiu. Però Llorach ha recordat que l’aportació no permetrà fer front a l’increment de les bases cotització a la Seguretat Social ni a la caiguda d’ingressos publicitaris calculada enguany en 3,4 milions d’euros.  A això s’hi sumarà la retallada pressupostària del 6% sobrevinguda amb l’ordre dictada des de la vicepresidència del Govern el passat més d’agost “per complir amb els compromisos de despesa”. “Això ha agreujat la manca de finançament dels darrers anys”, ha lamentat Llorach. L’ajust, que s’ha hagut de fer sobre la despesa no compromesa (però pressupostada) a partir de l’anunci del Govern,  ha tingut un fort impacte especialment en el capítol de producció i/o compra de continguts, expliquen des de la CCMA.   Aquesta “escassetat” de recursos, ha dit Llorach, afecta de forma severa la compra de programes i drets televisius. I això compromet de forma especial un canal com el Super3, el 85% dels continguts del qual són de producció aliena. “Aquest és un canal estratègic per captar nous públics, i si no revertim aquesta situació correm el risc de ser residuals” en relació a la resta de l’oferta de televisió infantil, diu Llorach. Aquest mes de setembre, el Super3 ha regisrat el seu mínim històric d’audiència, amb un 0,6 de quota de pantalla.  La situació té afectacions als altres canals de la corporació, i a tall d’exemple, Vicent Sanchis ha avançat que de cara la temporada vinent (2020/2021) treballen només amb la incorporació d’una sola sèrie de ficció per al ‘prime time’. Per il·lustrar les dificultats de programació que afronta la televisió pública, Sanchis ha dit que de cara a l’any vinent “el primer trimestre està lleugerament sòlid, el segon és líquid, i el tercer i quart són gasosos; només tenim assegurat el primer”, ha constatat.  Malestar per la reincorporació d’Andreu Joan Martínez  A propòsit de les dificultats econòmiques plantejades pels responsables de la CCMA i dels seus canals públics, la diputada de CatECP, Marta Ribas, ha demanat a Núria Llorach per la reincorporació (aquest mateix divendres, segons confirma la Corporació) de l’exdirector dels Mossos d’Esquadra, Andreu Joan Martínez, al seu anterior càrrec a la CCMA com a cap d’Estratègia i Recursos Humans.  “Enmig de tot plegat coneixem que el contracten de nou, amb un sou de més de 100.000 euros, per fer una tasca que ja havia estat fent i d’una forma nefasta. Perquè i quin departament ho autoritza?”, ha etzibat la diputada a Llorach. La presidenta en funcions de la CCMA ha respost que Martínez gaudia d’una excedència forçosa i que en deixar el cos de Mossos d’Esquadra “tenia un mes per demanar el seu reingrés, sense cap autorització, i això és el que ha fet”.  La diputada de la CUP, Natàlia Sánchez, ha considerat “indignant” la resposta de Llorach i ha avançat que demanaran “la informació” i la compareixença de la màxima responsable de la CCMA perquè doni més explicacions al respecte.

Summary: El Govern preveu aportar 10,8MEUR extraordinaris a la CCMA aquest 2019


ERC i JxCat han culpat el PSC i el PP dels "reiterats incompliments" en matèria econòmica per part de l'Estat i Laura Borràs, candidata de JxCat, ha assegurat que es tracta d'una "presa de pèl fiscal". Durant el debat electoral de RTVE-Catalunya, els representants dels partits independentistes han lamentat que els governs espanyols "de tots els colors" no hagin complert els acords econòmics, amb l'exemple concret de la llei de dependència, que Gerard Gómez del Moral ha assegurat que l'Estat mai n'ha assumit el 50% dels costos i la Generalitat "sempre ha d'afegir diners". Per la seva banda, tant Cs com el PP han carregat durament contra el PSC per deixar l'economia i l'Estat en mans dels independentistes. "Cap Govern ha fet tan mal a l'economia com aquesta panda de gent de CiU [...]. I ara el PSOE opta per aquesta coalició que només perjudica Espanya", ha acusat Toni Roldán, el número 2 de Cs per Barcelona.

Summary: ERC i JxCat culpen el PSC i el PP dels incompliments econòmics de l'Estat


El delegat de la Generalitat a Madrid, Ferran Mascarell, ha expressat aquest dimarts l’esperança del seu Govern que la victòria de Pedro Sánchez a les primàries del PSOE es tradueixi en una “mirada més oberta” dels socialistes espanyols respecte a Catalunya i, de retruc, permeti “començar a parlar amb el ventall polític espanyol tal com correspondria, amb actitud de dirigents d’estat que son capaços d’afrontar un problema d’Estat com a l’operació Tarradellas”. “Ara cal una operació diferent de la que estan fent, que se’n digui ‘operació democràtica’ de resolució a Catalunya d’una demanda de la societat catalana d’organitzar un referèndum i, si és el cas, crear un estat”. Mascarell també ha apuntat que la presència dels líders de Podem a la conferència és “un bon símptoma de canvi” a la política espanyola.  En una entrevista a ‘Els Matins’ de TV3, el delegat del Govern ha afirmat que la conferència que el president de la Generalitat, Carles Puigdemont, el vicepresident Oriol Junqueras, i el conseller Romeva van oferir a Madrid va contribuir a establir un diàleg amb una part del món polític, diplomàtic, econòmic, cultural i social de l’Estat.  En aquest sentit ha afirmat que la conferència va funcionar “força bé” i els tres ponents “van exposar amb claredat que és el que vol Catalunya, la voluntat de fer el referèndum i la idea que després del referèndum també haurem de seguir treballant perquè la relació entre Catalunya i la societat espanyola segueixi creixent”.  També ha abordat la reacció d’aquest dilluns del president del govern espanyol, que va acusar des de la seu del PP el president de la Generalitat, Carles Puigdemont, de fer un “xantatge” “intolerable” a l’Estat amb el referèndum. El president espanyol feia referència a la portada del diari ‘El País’ que apuntava que l’esborrany de la Llei de transitorietat jurídica especificava que es faria una declaració unilateral d’independència en el cas que l’Estat vetés el referèndum.  Segons el delegat del Govern, la informació d’’El País’ es basa en un text que “no és real” i que “no és un document aprovat per ningú”. “Hi ha mitjans que fan informació i n’hi ha que a més d’informació fan molta política”, ha dit el delegat del Govern a Madrid, “i ho hem de saber avaluar com a part de la realitat política”.  Amb tot, ha apuntat que la reacció de Rajoy buscava avançar-se a la conferència en un to que “no es corresponia amb el del president de la Generalitat” i s’ha d’emmarcar en el fet que “la gent del PP que fins fa poc temps tenia la tàctica de no fer cas o fer veure que no passava res a Catalunya, i a mesura que els objectius es van plasmant en iniciatives unitàries, s’ho van prenent més seriosament”.   També ha apuntat que la proposta del govern espanyol perquè Puigdemont comparegui al Congrés és “una mena d’operació diàleg 2”, és a dir, “una cosa agafada d’última hora”. “Si se sap que hi ha una conferència dilluns sembla estrany que divendres es faci una contraproposta”, i la maniobra del govern espanyol buscava “treure importància al que passaria al cap de dos dies”, i el govern de la Generalitat “no li va donar especial significació”.  En aquest marc, ha recordat que el diàleg demana “deixar-se de tacticismes” i entrar en un “debat obert” i “sincer” que “reconegui el que està passant a Catalunya i que treballi amb totes les condicions obertes però amb ganes d’arribar a un acord que faci possible una solució”.

Summary: Mascarell emplaça l’Estat a posar en marxa una “operació democràtica’ a Catalunya


Salvament Marítim en coordinació amb la Guàrdia Civil i els Mossos d'Esquadra continuen buscant des de primera hora d'aquest dissabte l'home de 50 anys que va desaparèixer dimecres a la nit a la platja de Sitges mentre es banyava. Concretament hi treballa l'embarcació Salvamar Mintaka, submarinistes de la unitat subaquàtica dels Mossos d'Esquadra i del Grup Especial d'Operacions (GEOS) de la Guàrdia Civil. Els esforços es concentren a les zones pròximes al Port Ginesta i al Port Garraf. El desaparegut és un home de 50 anys veí de Sant Boi de Llobregat i amb experiència en banys nocturns, segons ha senyalat la família a la policia. Els familiars en van denunciar la desaparició dijous al migdia i els cossos policials van trobar el seu vehicle i la roba a la platja del nucli de Garraf.

Summary: Continuen les tasques de recerca de l'home desaparegut a la platja de Sitges mentre es banyava dimecres a la nit


El diputat no adscrit Germà Gordó ha considerat que el president de la Generalitat, Carles Puigdemont, "es va equivocar" amb el cessament de Jordi Baiget com a conseller d'Empresa per les seves declaracions sobre el referèndum. El diputat, que ha fet la seva primera roda de premsa al Parlament com a no adscrit després de deixar el PDeCAT, ha defensat que Baiget ha estat un "molt bon conseller, una persona de seny, treballadora i equilibrada" i ha considerat "excessiu" que se'l cessi per expressar la seva opinió "des de la llibertat d'expressió". D'altra banda ha expressat el seu compromís amb l'1-O i ha dit que farà una crida a la participació, recordant que la plataforma que lidera –Nova Covergència- aposta per un estat independent.  Gordó ha afirmat que el president de la Generalitat "no la va encertar" cessament Baiget perquè ha dit que el que va fer és expressar la seva opinió i ha destacat que sempre ha estat "lleial". Ha afegit que hi ha "més gent" dins del PDeCAT que opina com Baiget però ha constatat que "s'acaben imposant les majories" perquè és un partit democràtic. "De la mateixa manera que crec que no es pot censurar ningú per donar la seva opinió, s'han d'acceptar les majories i al PDeCAT són els que són i estan expressades per la seva coordinadora i el president", ha declarat.  El diputat ha fet una crida "a no perdre l'esperit de llibertat d'opinió" i a "escoltar" la gent.  El parlamentari ha assegurat que ha expressat la seva opinió en ser requerit pels periodistes però que no té intenció d'intervenir aquest dimecres al ple quan Puigdemont compareixerà per explicar els canvis en el Govern arran del cessament de Baiget.  Crida a participar l'1-O Tot i aquesta critica, Gordó ha fet una valoració positiva dels primers 18 mesos de legislatura i  s'ha situat "al costat" del president, el govern i les institucions pel que fa a la política bàsica i al procés. "El president sap que seré el diputat 72 pel que fa al procés de sobirania del país", ha apuntat. En aquest sentit, ha dit que donarà suport al referèndum i cridarà a la ciutadania a votar. En ser preguntat sobre si animarien a votar pel 'si', ha recordat que les bases de la plataforma Nova Convergència treballen per la creació d'un estat independent en el sí de la Unió Europea.  Malgrat la valoració positiva general de la feina feta durant els 18 mesos, ha instat a "corregir" el fet que el Govern no hagi seguit la seva ideologia i hagin estant influïdes per l'"esquerra més extrema".  Mantenir el diàleg amb l'Estat Paral·lelament, ha defensat però que s'ha de mantenir el diàleg amb l'Estat "fins el darrer dia, la darrera hora el darrer minut i el darrer segon". "El diàleg és bàsic i benvingudes siguin totes les iniciatives, siguin de qui siguin, perquè el diàleg es pugui produir", ha expressat. De fet, ha dit que no criticarà que PSOE i PSC celebrin una reunió conjunta aquest divendres per presentar mesures per forçar el diàleg ja que ha dit que iniciatives que comportin parlar "s'han de mantenir fins al final". "No és bo criticar-ho, ni des del PDeCAT ni des de cap institució ni força política", ha defensat.  Renda garantida només per a residents legals El diputat sí que intervindrà en el debat final de la proposició de llei de la renda garantida de ciutadania i ja ha avançat que no hi votarà en contra. Tot i això, ha explicat que malgrat la valoració positiva de la mesura té tres observacions i es manté a l'espera de si prosperen algunes esmenes. En primer lloc, s'ha oposat a que els recursos obtinguts a través de la renda puguin "sobrepassar" els ingressos mínims interprofessionals; en segon lloc, demana que no es tradueixi en una major pressió fiscal i, en tercer lloc, ha defensat que la renda sigui només per a persones amb residència legal al país.  Sobre aquest darrer punt, ha dit que entenia que qualsevol persona que viu a Catalunya, independentment de la seva situació legal, ha de tenir garantides unes condicions mínimes però ha afegit que la renda garantida ha de ser "única i exclusivament" per aquells amb residència legal.  En l'inici de la seva compareixença, Gordó ha explicat que no havia comparegut encara en roda de premsa perquè no havien quedat clars els seus drets com a diputat adscrit i ha afegit que ara que s'havien esclarit ha decidit que compareixerà cada dimarts per valorar l'actualitat des del Parlament com ho van la resta de forces polítiques. El diputat va marxar del PDeCAT a principis de juny després que el Tribunal Superior de Justícia de Catalunya (TSJC) decidís investigar-lo però va mantenir l'acta de diputat com a no adscrit.

Summary: Gordó diu que Puigdemont "es va equivocar" amb el cessament de Baiget


La candidata de Vox a la Comunitat de Madrid, Rocío Monasterio, ha anunciat aquest dimarts en una entrevista a la Cadena Cope un preacord entre PP, Cs i Vox per controlar la Mesa de l’Assemblea de Madrid, fet que preconfigura també una entesa per controlar la Comunitat. Segons Monasterio, el preacord implica que el diputat de Ciutadans Juan Trinidad serà el president de la Mesa. Pocs minuts després el secretari general del PP, Teodoro García Egea, ha confirmat la informació a Esradio. El preacord, segons Monasterio, es plasmarà aquest matí, quan s’ha de configurar el parlament autonòmic, i “és un primer pas que reflectirà el que passarà en altres meses en paral·lel”.

Summary: PP, Cs i Vox arriben a un preacord per a la conformació de la Mesa de l’Assemblea de Madrid


El diari ‘Público’ ha difós una part de l’enregistrament de la declaració del tercer dels fills de Jordi Pujol, Josep Pujol Ferrusola, a l’Audiència Nacional del novembre del 2015 en què assegura que el comissari Villarejo li va dir que l’exministre de l’Interior, Jorge Fernández Díaz, havia donat la "instrucció directa" de "cuinar la informació" sobre la família Pujol per anar contra ells “pel tema independentista”. "La informació s’ha cuinat per tenir una causa aquí i per poder-vos fotre, perquè nosaltres anem a per vosaltres pel tema independentista i això és una instrucció directa del ministre de l’Interior", va declarar Josep Pujol a l’Audiència Nacional, interrogat per la fiscal Belén Suárez.

Summary: Villarejo a Josep Pujol: "Anem a fotre-us per instrucció directa del ministre de l’Interior"


En els tres primers mesos de l'any han mort a Catalunya 36 persones en 35 accidents mortals de trànsit a la carretera, cosa que suposa una víctima cada tres dies i 13 menys que en el mateix període del 2018, segons ha informat el Servei Català de Trànsit. Llavors van morir 49 persones en 41 accidents. De les 36 persones que han mort entre l'1 de gener i el 31 de març, un terç són col·lectius considerats vulnerables a la carretera: set motoristes, dos ciclistes i tres vianants. Aquest cap de setmana un home va morir la matinada de dissabte en ser atropellat per un turisme a l'N-II a Mataró.

Summary: Moren 36 persones en tres mesos per accidents de trànsit a Catalunya, 13 menys que el 2018


Mentre duri l'estat d'alarma les policies locals de Badalona, Sant Adrià de Besòs i Santa Coloma de Gramanet podran actuar fora dels seus límits municipals per exercir les seves funcions de seguretat ciutadana. Així ho han acordat els alcaldes dels tres municipis amb l'objectiu de garantir la seguretat en cas que algunes de les plantilles policials pateixi una reducció d'efectius per culpa de la de la covid-19, ja sigui per una infecció dels seus agents o perquè estiguin en període de quarantena. Per tal de fer un seguiment de la situació es crearà una comissió amb representants dels tres municipis. El conveni tindrà vigència fins que les autoritats competents rebaixin el nivell d’alarma. La Llei de Policies Locals de Catalunya estableix, en el seu punt 5.2, que aquest cos només podrà actuar fora del seu àmbit territorial en situacions d’emergència  i amb l’autorització prèvia de les autoritats competents. Amb la declaració de l’estat d’alarma i l’activació de la fase d’emergència 1 del pla PROCICAT per part de la Generalitat de Catalunya es dona el supòsit previst per la Llei perquè les policies locals puguin actuar fora del seu terme municipal.

Summary: Les policies locals de Badalona, Sant Adià i Santa Coloma podran actuar als tres municipis mentre duri l'estat d'alarma


El sector del turisme nàutic a Catalunya ha facturat en el darrer any 320 milions d’euros, segons dades de les 570 empreses associades a les set estacions nàutiques de Catalunya. Girona, que agrupa tres de les estacions i un total de 359 empreses,  194 milions respecte el total, mentre que Tarragona i Barcelona han facturat 88 i 38 milions respectivament, fent-se càrrec la primera de dues estacions nàutiques amb 148 empreses i Barcelona de dues estacions nàutiques i 63 empreses associades. A més, la majoria d’activitats de restauració, hoteleres i de serveis les realitzen empreses petites, d’entre 4 i 6 treballadors, que facturen uns 600.00 euros de mitjana anuals. Aquest model de gestió público-privat de les estacions nàutiques agrupa empreses locals i ajuntaments especialitzats dels destins especialitzats. Les estacions nàutiques de Roses, l’Estartit, Sant Feliu de Guíxols, Sant Carles de la Ràpita, Costa Daurada, Santa Susanna i Vilanova i la Geltrú encaren la temporada d’estiu amb els objectius de “posicionar Catalunya com la destinació de turisme nàutic per excel·lència” i “situar la nàutica a l’abast de tothom”. Per tant, la idea és aprofitar el potencial que tenen les platges catalanes i els recursos naturals marítims per practicar activitats nàutiques i activitats vinculades al territori com el cicloturisme, el senderisme o l’observació d’aus. En conjunt, ofereixen més de 750 productes relacionats amb el turisme nàutic i amb el territori.

Summary: El sector del turisme nàutic a Catalunya factura més de 300 MEUR el 2015


Els Mossos d'Esquadra van localitzar aquest diumenge el cadàver de l'home de 82 anys de Llançà desaparegut des de la matinada del 23 de juny. La policia va trobar el cos, que no presentava signes de violència, en una zona boscosa d'Albanyà juntament amb el cotxe que conduïa. L'autòpsia, que se li practicarà properament, permetrà determinar les causes de la mort. La família de l'ancià en va denunciar la desaparició la setmana passada.  L'home hauria agafat el vehicle per anar a veure a l'hospital de Figueres una amiga que vivia amb ell però mai hi va arribar. La seva filla creia que s'havia desorientat durant el trajecte.

Summary: Troben mort a Albanyà l'ancià de 82 anys de Llançà desaparegut


Una noia de Palamós (Baix Empordà) està ingressada a l'hospital Josep Trueta després de rebre una vintena de ganivetades, segons ha pogut saber l'ACN. Els fets han tingut lloc aquest dimecres a la nit en un pis de la zona de la Fosca de Palamós. Els Mossos estan investigant la relació que tenien l'agressor i la víctima, si eren parella o companys de pis. Després d'apunyalar repetidament la víctima, l'agressor s'ha desfet del ganivet llançant-lo per la finestra i ha fugit del lloc amb un cotxe. Diversos veïns que han escoltat els crits han alertat la policia i quan els agents han arribat a lloc, s'han trobat la noia malferida a terra. L'agressor, un jove de 28 anys, s'ha entregat més tard a la comissaria dels Mossos de la Bisbal d'Empordà. L'apunyalament ha tingut lloc aquest dimecres pels voltants de les onze de la nit en un pis del carrer Dues Palmeres de Palamós, situat a la zona de La Fosca. A aquella hora, els Mossos d'Esquadra han rebut diverses trucades dels veïns del bloc, alertant que hi havia hagut un apunyalament en un pis i que l'agressor havia fugit amb un cotxe. Quan els agents han arribat a l'habitatge, s'han trobat la víctima estesa a terra envoltada de sang. La noia, que és romanesa i té 34 anys, havia rebut nombroses ganivetades. Una ambulància del Sistema d'Emergències Mèdiques (SEM) l'ha traslladada d'urgència a l'hospital Josep Trueta, on ha ingressat. Els Mossos d'Esquadra han muntat diversos controls arreu de la comarca per intentar localitzar el cotxe del fugitiu. Hores després, però, ell mateix s'ha presentat a la comissaria dels Mossos d'Esquadra de la Bisbal, on s'ha entregat. El jove ha confessat l'apunyalament i, segons ha pogut saber l'ACN, ha explicat que s'havia desfet del ganivet llançant-lo per la finestra. Els Mossos d'Esquadra l'han detingut per un delicte de temptativa d'homicidi. L'agressor, que té 28 anys, es troba a comissaria pendent de passar a disposició del jutjat de guàrdia. Tot i que en un principi s'ha especulat que agressor i víctima fossin parella, segons fonts consultades per l'ACN, els Mossos estan investigant aquest extrem per saber quina relació tenien. La jove, que tenia talls i ferides profundes, ha hagut de ser intervinguda d'urgència al Trueta i després ha ingressat a la UCI.

Summary: Una noia de Palamós, ingressada al Trueta després que el company de pis li hagi clavat una vintena de ganivetades


El Port de Palamós (Baix Empordà) ha fidelitzat la companyia de creuers britànica Thomson Cruises durant tretze anys. Durant aquest període, la naviliera ha portat a Palamós 136 vaixells i 200.000 turistes de creuer, xifra que ha ajudat a impulsar el turisme i a dinamitzar econòmicament el territori, segons apunta Ports de la Generalitat. Precisament, aquest divendres, el Port de Palamós ha rebut per primera vegada l'escala del creuer Tui Discovery, el creuer més gran de la flota Thomson, amb 1.713 passatgers -majoritàriament britànics- i 780 tripulants.  La visita d'aquest vaixell suposa l'arribada d'un elevat nombre de turistes que visitaran Palamós i la seva àrea d'influència, com ara el Museu Dalí, a Figueres (Alt Empordà), els pobles medievals de Pals i Peratallada (Baix Empordà), Tossa de Mar i Lloret de Mar (Selva) i Barcelona, entre d'altres.    El Tui Discovery ha arribat a les vuit d'aquest matí procedent del port de Villefranche-sur-Mer (França), i a les 18 hores salparà cap a Palma de Mallorca. Precisament la companyia Thomson Cruises va batejar el vaixell Tui Discovery com a nou vaixell de la seva flota, el divendres 10 de juny al port de Mallorca.  Aquest creuer disposa de 915 camarots, 11 cobertes, restaurants, bars, cafeteries, piscines, rocòdrom, minigolf, biblioteca, gimnàs, jacuzzi, sales de jocs per als petits, entre d'altres. El vaixell té una eslora de 264 metres, una mànega de 32 metres i un registre brut de 69.130 tones.   La companyia britànica Thomson Cruises va arribar al port de Palamós la temporada 2004 i, des d'aleshores, ha continuat visitant la Costa Brava fins a la temporada 2016. L'aposta d'aquesta línia de creuers ha suposat la incorporació de vaixells de mida mitjana amb capacitat d'entre 1.200 i 1.500 passatgers, la qual cosa ha suposat una major arribada de turistes. Al llarg de 13 anys, la naviliera ha portat 136 vaixells i 200.000 turistes de creuer, xifra que ha ajudat a impulsar el turisme i a dinamitzar econòmicament el territori.   El primer creuer de la flota Thomson en arribar a la Costa Brava va ser el Thomson Spirit. Després, el van seguir el Thomson Destiny, el Thomson Celebration, l'Island Escape i el Thomson Dream. Aquesta temporada Palamós rebrà dos nous creuers de la companyia, que faran tres escales cadascun, el Thomson Majesty, que arribarà el dijous 14 de juliol, i el Tui Discovery, el creuer més gran de la flota Thomson que ha fet la seva primera escala aquest divendres. Abans aquest creuer portava per nom Splendour of the Seas i pertanyia a la companyia Royal Caribbean. El 2015 Thomson el va adquirir i el va reformar per inaugurar-lo aquest estiu sota el nom de Tui Discovery.

Summary: Palamós fidelitza la naviliera britànica Thomson Cruises durant tretze anys


La revista 'Time' situa l'expresident de la Generalitat Carles Puigdemont com a candidat al premi Nobel de la pau. L'acadèmia sueca ha d'anunciar el guanyador el divendres 5 d'octubre. 'Time' recorda que "el cap visible del referèndum no oficial d'independència" de Catalunya de l'octubre passat "ha estat vivint de manera efectiva a l'exili a Bèlgica des que va deixar el país per evitar ser arrestat per les autoritats espanyoles". També explica que la votació va "precipitar una repressió per part d'Espanya" que va "congelar l'esperança" d'una Catalunya independent. Puigdemont opta al premi al costat de noms destacats de la política internacional com el del president dels EUA, Donald Trump, o el del líder de Corea del Nord, Kim Jong-un.

Summary: La revista 'Time' situa Puigdemont com a candidat al premi Nobel de la pau


La Diputació de Tarragona enllestirà per a l'estiu tot el condicionament d'un tram de la carretera TV-3405 fins a la platja dels Eucaliptus. Amb una inversió propera als 3 MEUR, l'ens supracomarcal està executant l'obra en dos fases i, a més de modificar l'amplada de la carretera, es reordena el trànsit a la intersecció amb la carretera de Sant Jaume d'Enveja (Montsià) i l'accés al nucli urbà dels Muntells. La primera fase de l'obra, amb un pressupost d'1,5 MEUR, ha estat inaugurada aquest dimarts pel president de la Diputació de Tarragona, Josep Poblet, que ha visitat, amb l'alcalde d'Amposta, Adam Tomàs, els treballs d'execució de la segona part del projecte. El president de la Diputació ha destacat la importància de la infraestructura com a "facilitador de l'activitat econòmica d'Amposta i, molt especialment, la turística".  La primera fase de les obres, ja acabades, han servit per condicionar el tram comprès entre la intersecció amb la carretera TV-3404 i l'accés al nucli urbà dels Muntells. En concret, s'ha ampliat la calçada fins a vuit metres d'amplada i s'ha construït una rotonda a la intersecció amb la carretera TV-3404 d'accés a Sant Jaume d'Enveja. Així mateix, s'ha millorat la intersecció de l'accés als Muntell amb la creació d'un tercer carril.  La segona part dels treballs, que està previst que s'acabin el pròxim mes de juny, suposaran una inversió d'1,3 MEUR. En concret, es millorarà el tram final de la TV-3405, just després de l'accés al nucli urbà dels Muntells, fins al final de la urbanització dels Eucaliptus. En aquest segon tram també es preveu l'ampliació de la calçada fins a vuit metres d'amplada i la construcció d'una rotonda per ordenar el trànsit a l'accés a la urbanització. En total, s'hauran adequat prop de sis quilòmetres de carretera.

Summary: Amposta tindrà acabada per a l'estiu la renovació de la carretera fins a la platja dels Eucaliptus


Entitats, sindicats i partits del País Valencià signen aquest dijous un manifest davant les dues sentències del Tribunal Suprem (TS) contra el Decret 61/2017 del govern valencià. Més enllà de denunciar el que consideren "un greu atac contra l'autogovern" i menysteniment del valencià, els signants demanen una resposta "en positiu" i interpel·len tant el Consell com la societat civil. Al govern valencià li demanen que "continuï avançant cap a la igualtat lingüística" i "cooperació" amb els governs de la resta de l’àmbit lingüístic. Entre els signants hi ha el partit de govern Compromís, el PSPV de Castelló i Esquerra Unida del País Valencià (EUPV), Acció Cultural del País Valencià (ACPV), Escola Valenciana, CCOO del País Valencià i la COS.  El manifest conjunt és una primera "resposta" a la sentència del Tribunal Superior de Justícia de la Comunitat Valenciana (TSJCV), que ara ha confirmat el Suprem, i que anul·la onze articles i una disposició final del decret valencià que regula l’ús de les llengües oficials al País Valencià. "Considerem que la millor resposta per a la millora de la situació social de la llengua és continuar treballant en positiu, des del respecte a l’autogovern com a expressió de la democràcia i de la igualtat lingüística com un dret civil fonamental, i continuar sumant majories socials i polítiques a un projecte de més democràcia, més autogovern i més drets", planteja la trenta llarga de signants, entre els quals, entitats socials i de defensa de la llengua, organitzacions sindicals i diverses formacions polítiques. El manifest es dirigeix principalment al govern valencià (Consell). Particularment, demana que executi l’acord de les Corts Valencianes que va aprovar la reciprocitat dels senyals de les ràdio i televisió públiques valenciana, catalana i balear; que entri "de forma plena" en l’Institut Ramon Llull; que aprovi una Llei d’Igualtat Lingüística que "superi la limitació" de l'actual Llei d’Ús i Ensenyament del Valencià; que desenvolupi un pla de cooperació "efectiva" en els àmbits de la llengua i la cultura amb els governs del mateix àmbit lingüístic; i finalment, que insiti el govern espanyol i els organismes i institucions de l’Estat, a "respectar els dictàmens de les autoritats universitàries i acadèmiques sobre la unitat de la llengua, i a aplicar-ho a totes les institucions, webs, serveis, els ens, les polítiques públiques o els contractes públics de l’estat". No obstant això, aquesta resposta "en positiu" interpel·la els mateixos signants i el conjunt de la societat civil: "Les institucions han d’assumir la seua responsabilitat, i exercir les seues facultats de govern, però les organitzacions ciutadanes (entitats, sindicats i partits) hi tenim, també, la nostra part de responsabilitat", exposen. En aquest sentit, es conjuren a continuar "respectant i fent respectar el dret a la igualtat lingüística", impulsar accions de cooperació amb les entitats, sindicats i partits de la resta de l’àmbit lingüístic, treballar amb les entitats, sindicats i partits de la resta de territoris amb llengua pròpia de l’Estat "per a garantir de forma efectiva la igualtat lingüística", i denunciar en les instàncies espanyoles i europees oportunes "la tendència regressiva que amenaça l’autogovern".

Summary: Entitats, sindicats i partits valencians demanem al Consell que "continuï avançant cap a la igualtat lingüística"


Els sindicats UGT i CCOO han reclamat aquest divendres que el Govern compleixi la moció del Parlament que emplaça l'Executiu a establir un calendari de pagament de les pagues extra pendents als treballadors públics de la Generalitat. La moció, presentada pel PPC, també demana que "abans del 8 de juny" convoqui la Taula General de la Funció Pública per negociar "la recuperació de les condicions laborals del personal públic de la Generalitat". En un comunicat, UGT ha exigit al Departament de Governació, com a responsable directe d'aquest conflicte, que "doni l'impuls polític i deixi de fer orelles de marxant" i ha lamentat que sigui "la tercera vegada aquesta legislatura" que els diputats demanen el retorn de les condicions laborals dels funcionaris, mentre que CCOO ha destacat que la defensa dels drets dels empleats públics "ha d'estar per damunt de les legítimes discrepàncies entre els diferents grups polítics". "El Govern no pot defugir una altra vegada la seva responsabilitat amb les dones i els homes que dia a dia fan funcionar els serveis públics d'aquest país", ha continuat CCOO. Per la seva banda, UGT afegeix que el "mandat parlamentari és novament molt clar i no deixa cap marge d'interpretació" en relació al retorn de les pagues extres del 2013 i 2014, la recuperació del Fons d'Acció Social (FAS), productivitat o el 100% del salari per incapacitat temporal. El text aprovat aquest dijous va acordar una "una proposta de calendarització de recuperació de les pagues extraordinàries extretes al 2013 i 2014, a partir de la recuperació de la paga de 2013 en 2018 i la paga 2014 en 2019, i que en cap cas la recuperació d'aquestes pagues s'estendrà més enllà del primer trimestre del 2019". De la mateixa manera, tots els grups menys JxSí es van unir per aprovar exigir a l'executiu la "recuperació progressiva en dos anys, 2017 i 2018, de les jornades horàries de treball anteriors al 2012, per a tots els sectors de la funció pública catalana", així com "garantir substitucions des del primer dia en els serveis prioritaris i d'atenció al públic".

Summary: Els sindicats reclamen que el Govern compleixi la moció del Parlament pel pagament de les pagues extra pendents


La portaveu parlamentària del PSC, Eva Granados, ha demanat als comuns que reflexionin sobre si l'1-O "va d'independència o de rupturisme i il·legalitat" i sobre "on estan ells" i els ha recomanat seguir la legalitat. Granados ha valorat així el fet que CatComú hagi dit que l'Ajuntament de Barcelona "no serà un impediment" per la consulta. "Faran bé tots els alcaldes de respectar les normes que ens protegeixen a tots", ha dit Granados en referència a aquestes declaracions. En aquest sentit, s'ha mostrat convençuda que tots els alcaldes socialistes així ho faran i, en tot cas, ha assegurat que el PSC farà tot el possible perquè es compleixi aquesta legalitat. Per últim, ha demanat als governs català i espanyol que aturin la "deriva declarativa" i no portin els ciutadans "contra les roques".  Granados ha dit que la independència és "molt legítima" però ha alertat a CatComú que els responsables polítics tenen l'"obligació de no posar la ciutadania en perill ni les institucions fora de la llei". Amb això, ha reclamat a CatComú que reflexioni si es vol situar dins de la legalitat o al marge. Sobre la polèmica per les veus dels alcaldes del PSC que s'allunyen de la línia de no col·laboració amb el referèndum marcada per la direcció,  Granados ha valorat que el que hi ha de moment per part del Govern són "anuncis d'anuncis" però que no s'ha convocat res. Si s'acaba convocant, ha dit que "tots i cadascun dels alcaldes no faran res que estigui fora de la llei" i davant qualsevol "bogeria" demanaran un informe jurídic per demostrar que el referèndum que vol fer el Govern "no es pot fer". "No col·laborarem en res il·legal", ha reblat.  En ser pregunta sobre la possibilitat d'establir sancions a aquells alcaldes socialistes que finalment no segueixin la línia del partit i puguin acabar col·laborant amb la consulta, Granados ha rebutjat aquest escenari i ha reiterat que faran "tot el possible" perquè tots els seus càrrecs compleixin la legalitat.  La diputada socialista s'ha referit també a les paraules de l'alcaldessa de Santa Coloma de Gamanet, Núria Parlon, que va plantejar apel·lar a la comunitat internacional per evitar que el govern apliqui l'article 155 de la Constitució i suspengui l'autonomia de Catalunya. La portaveu parlamentària ha assegurat que el PSC té clara la literalitat d'aquest article i ha assegurat que aquest "no preveu la intervenció de l'autonomia" i que "no seria constitucional", sinó que estableix que els governs, també els autonòmics, han de respectar les lleis i que si no ho fan se'ls reclamarà que ho facin.  Recalcular les comissions després de la marxa de Gordó de JxSí Per últim, Granados ha explicat que el grup parlamentari socialista ha registrat una petició a la Mesa per revisar i recalcular la composició de diputats a les comissions ja que consideren que ha quedat "alterada" després de la marxa de Germà Gordó de JxSí. La diputada ha dit que, segons l'acord al que es va arribar a l'inici de la legislatura, JxSí hauria de perdre un diputat en favor de la CUP ja que amb els darrers canvis no es respecta la "proporcionalitat" a les comissions.

Summary: El PSC demana als comuns reflexionar si l'1-O "va d'independència o d'il·legalitat" i els recomana "respectar" la llei


L'Assemblea Parlamentària del Consell d'Europa ha demanat aquest dijous al senador del PP Pedro Agramunt i la resta de membres assenyalats per afavorir Azerbaidjan amb activitats corruptives "responsabilitat política". En una resolució aprovada per una àmplia majoria dels votants -123 vots a favor, 9 en contra i 10 abstencions - però davant l'absència de prop de la meitat de la cambra (en total són 324), aquesta demana que els membres o exmembres de l'organisme internacional destacats en l'informe del cos d'investigació que els cita emprenguin accions, "inclosa la possibilitat de renunciar als seus mandats". La resolució, adoptada a partir d'un informe de Petra De Sutter (del grup dels Socialistes, Demòcrates i Verds), fa també una crida als governs dels estats i als parlaments a "prendre les mesures necessàries respecte als casos mencionats" i convida els partits polítics a "extraure les conseqüències de qualsevol acusació contra els seus membres". Des del PP descarten, per ara, que Agramunt renunciï a l’acta de parlamentari a l’Assemblea del Consell d’Europa i fonts del partit afirmen a l’ACN que “cal esperar que finalitzi el procediment”. En aquest sentit, expliquen que el proper pas és que al maig Agramunt compareixerà davant del Comitè de Reglament a París per donar la seva versió. El secretari executiu de Relacions Internacionals del PP, José Ramón García-Hernández, ha assegurat aquest dijous que la resolució aprovada no té “conseqüències jurídiques”. García-Hernández ha sostingut també que, en qualsevol cas, les sancions que pot adoptar el Comitè de Reglament són d’”ordre intern” -com ara prohibir-li que presideixi una Comissió- però “no pot cessar de les seves funcions a cap parlamentari”.  "Tolerància zero" Durant el debat celebrat aquest dijous a Estrasburg els membres han exigit "un entorn de tolerància zero per a la corrupció" i un canvi "profund i real en les actituds parlamentàries". "Els interessos dels 825 milions de ciutadans europeus que representa l'Assemblea han de sobreposar-se a qualsevol interès privat, a fi de restablir la seva plena credibilitat política", conclou la resolució aprovada.  Informe independent El Consell d'Europa assenyala l'expresident de la seva Assemblea Parlamentària i actual senador del PP Pedro Agramunt com un actor "clau" en una trama de corrupció orquestrada per diversos membres de l'organització internacional que vetlla pels drets humans a 47 estats d'Europa. En un informe de prop de 200 pàgines elaborat pel cos independent d'investigació de l'organisme amb seu a Estrasburg publicat els darrers dies s'apunta que existeixen "fortes sospites" que determinats membres i exmembres van involucrar-se en activitats de "naturalesa corruptiva" durant anys a favor d'Azerbaidjan, per silenciar les crítiques del Consell cap al país. La carrera d'Agramunt El senador del PP és membre de l'Assemblea Parlamentària des de l'any 2003, tot i que anteriorment (entre el 2000 i el 2003) havia estat substitut. Entre el gener del 2016 i l'octubre del 2017 Agramunt va ser president de l'òrgan parlamentari, càrrec del qual va dimitir abans de la votació d'una moció de censura en contra seva signada per 158 parlamentaris.  Precisament l'informe d'investigació fet ara públic apunta que algunes de les activitats del polític haurien tingut a veure amb el seu nomenament com a president de l'Assemblea Parlamentària. Xuclà, també investigat Entre els membres investigats també hi ha el diputat del PDECat al Congrés Jordi Xuclà. En l'informe, el cos d'investigació conclou que la divulgació d'un projecte a una persona externa que no era part de la missió - Xuclà va enviar un text a un amic perquè l'ajudés amb la traducció a l'anglès- podria infringir el Codi de Conducta. Amb tot, descarta que hi hagi cap altre incompliment de les normes ètiques de l'Assemblea en la reunió conduïda per Xuclà el 2 de novembre del 2015 o en la missió d'observació en general. En declaracions a l’ACN, Xuclà assegura que no se sent “interpel·lat” a renunciar a la seva acta a l’Assemblea del Consell d’Europa perquè està “convençut” de no haver fet res “mal fet”. Segons la seva versió, el document en anglès que va fer arribar a una altra persona perquè el supervisés era un “esborrany personal” i no un paper “oficial” o “confidencial”.  Per tot plegat, explica, ja ha presentat al·legacions al Comitè de Reglament, on ell i altres membres seran cridats a comparèixer.

Summary: L'Assemblea del Consell d'Europa demana a Agramunt "responsabilitat" i l'insta a renunciar al seu mandat


El Departament de Salut preveu distribuir enguany unes 80.000 dosis de la vacuna de la grip a les comarques de Lleida, una xifra similar a la dels darrers anys. Aquest dilluns, 24 d'octubre, ha començat la campanya de vacunació de la grip a Catalunya, amb l'objectiu fonamental d'evitar les complicacions d'aquesta malaltia en les persones d'edat avançada, amb problemes de salut crònics o altres condicions que les fan especialment susceptibles. Una de les prioritats de la nova campanya, en què s'espera que el virus no sigui especialment virulent, passa per millorar la cobertura de vacunació en persones amb problemes de salut crònics i especialment entre els professionals de l'àmbit sanitari, segons ha explicat la directora del CAP Onze de Setembre de Lleida, Mercè Porté. La darrera campanya es va vacunar de la grip  a la demarcació de Lleida el 62,5% de la població major de 60 anys, xifra que enguany es vol superar. El Departament de Salut ha iniciat aquest dilluns la campanya de vacunació de la grip al conjunt de Catalunya i, és que, aquesta malaltia esdevé un problema de salut pública "important", especialment en els mesos d'hivern, ja que cada any entre un 5 i un 20% de la població resulta infectada per la grip. Segons Porté, per enguany no s'espera que el virus sigui especialment virulent i, a més, es disposa d'una vacuna millor adaptada i de tres tipus diferents, en funció de l'edat del pacient. L'objectiu de la campanya és que les persones que tenen més risc de contraure la grip es vacunin per tal d'evitar ingressos hospitalaris per complicacions o fins i tot la mort a causa de la malaltia.  La campanya es dirigeix a les persones majors de 60 anys –entre les quals es va assolir l'any passat a Lleida una cobertura del 62,5% i que enguany es vol augmentar- però també a la resta de col·lectius de risc com són els malalts crònics, que inclouen persones amb malalties cardiovasculars, amb malaltia pulmonar obstructiva crònica, cirrosis, persones amb obesitat mòrbida i també a diabètics i dones embarassades, a més del conjunt del personal sanitari.  Precisament, un dels objectius de la nova campanya és el de millorar la cobertura de vacunació en persones amb problemes de salut crònics i condicions de risc. Es dóna la circumstància que en les darreres dues campanyes només es van vacunar a Catalunya prop d'un 19% de les persones amb problemes de salut crònics d'entre 15 i 59 anys. Així mateix, Salut també vol millorar la cobertura vacunal dels treballadors de la salut, així com entre el personal de cossos d'emergències i de seguretat. En les darreres campanyes, la cobertura entre el personal sanitari va arribar només al 19,3% a Catalunya, tot i que a Lleida va ser d'entorn el 30%, segons ha explicat Porté. Finalment, el departament també s'ha marcat com a objectiu mantenir i incrementar la cobertura de vacunació en les persones de més de 65 anys i millorar-la en els grups de 60 a 65 anys. La grip, un problema important de salut pública  La grip continua sent un problema important de salut pública. Es calcula que pot afectar entre el 5% i el 20% de la població general, i arribar al 50% o més en les persones internades en institucions tancades. La mortalitat es produeix principalment en persones grans (poden arribar a ser el 90% de les morts) o amb factors de risc preexistents.  La temporada 2015-2016, l'activitat gripal a Catalunya va ser moderada amb una onada epidèmica que va durar 11 setmanes i va tenir una incidència màxima de 355,8 casos per 100.00 habitants entre el 29 de febrer i 6 març. En total, es van notificar 623 casos greus, la gran majoria dels quals (un 82,3%) en persones no vacunades.  Els principals símptomes de la grip són febre alta (més de 38 graus centígrads), calfreds, malestar general, tos intensa i persistent, mal de cap i dolors musculars. Té una durada de 5 a 7 dies, tot i que alguns dels símptomes poden durar una setmana o dues. Com que es tracta d'una malaltia vírica, no cal prendre antibiòtics. Molts dels símptomes de la grip són similars als dels refredats i altres malalties respiratòries. Les persones que pateixen problemes de salut crònics poden necessitar que se les hospitalitzi en cas de contraure-la. Les vacunes antigripals actuals estan molt purificades i gairebé no provoquen reaccions locals ni generals.

Summary: Salut preveu distribuir aquesta campanya unes 80.000 dosis de la vacuna de la grip a les comarques de Lleida


L'Ajuntament de Barcelona ja ha començat les obres per a la remodelació del carrer Pere IV, al Poblenou, en què els vianants guanyaran metres quadrats. Actualment s'està executant la segona fase que va del carrer de Josep Pla a la rambla de Prim, però en les properes setmanes també començaran les obres del tercer tram que va de Selva de Mar a Josep Pla. En total el govern local hi invertirà 13 MEUR i les obres haurien d'estar acabades d'aquí a un any. El projecte segueix la idea de remodelació que ja es va iniciar amb la primera fase en què de quatre carrils de circulació es passa a un i la via serà d'un únic sentit en direcció Besòs. Això permetrà construir un carril bici bidireccional i ampliar les voreres. De fet, s'aplicarà la mateixa metodologia que ja es va fer en la primera fase de reforma d'aquest carrer en què "la vorera que dona al nord, que li toca més el sol sigui més ampla" arribant als 15 metres, mentre que "la que dona al sud, una mica més estreta" amb una amplada de 5,45 metres, tal com ha explicat el regidor del districte de Sant Martí, Josep Maria Montaner. El regidor també ha explicat que la segona i la tercera fase "s'encavalcaran" tot i que no sigui "habitual" fer-ho, ja que una sempre comença quan finalitza l'anterior, però d'aquesta manera es dona celeritat a un projecte "que era reclamat pels veïns". De fet, la reforma d'aquest carrer feia anys que estava projectada però l'anterior mandat "va quedar guardat en un carrer". El passat juliol ja es va finalitzar el primer tram de la reurbanització entre els carrers de Roc Boronat i Bilbao però el govern local ha optat ara per tirar endavant la reforma en direcció al Besòs seguint les polítiques de "redistribuir la ciutat". A més, ha assegurat que en la part ja finalitzada "el trànsit s'ha pacificat" i això ha permès que equipaments culturals com la sala Bekcett s'hagi "beneficiat d'aquesta reforma". Montaner també ha assegurat que la voluntat de la reforma és recordar "el paper" que ha tingut aquesta via "sobretot en la industrialització" de Barcelona al segle XIX, ja que va passar de ser una via agrària a una de les principals entrades i sortides de la capital catalana. Per això s'han instal·lat uns tòtems que recorda la història del carrer Pere IV.

Summary: Barcelona arrenca la segona fase de les obres del carrer Pere IV


El Consell d'Alcaldes de l'Alt Empordà ha acordat aquest dilluns la creació d'un grup de treball per abordar i lluitar contra els problemes de seguretat a la comarca. La presidenta del Consell Comarcal, Sònia Martínez, ha explicat que la proposta ha estat ben vista pels representants dels diferents municipis i que ara s'haurà d'acabar de perfilar qui en forma part. Paral·lelament, Figueres i la Jonquera (Alt Empordà) han acordat també celebrar una junta de seguretat conjunta per fer front als problemes transfronterers i relacionats amb el tràfic i cultiu de marihuana que pateixen. La capital altempordanesa té prevista, precisament, una junta extraordinària per aquest dijous arran del tiroteig que hi va haver a la ciutat la setmana passada. Tant Martínez com l'alcaldessa de Figueres, Agnès Lladó, han reclamat a les administracions i als cossos policials més recursos per combatre els fets delictius.

Summary: Front comú  dels alcaldes de l'Alt Empordà per lluitar contra els problemes de seguretat a la comarca


Un estudi del Registre de Demències de Girona (ReDeGi) ha analitzat el grau d'adherència de les recomanacions de les guies de pràctica clínica en el procés de diagnòstic d'Alzheimer i ha conclòs que els hospitals de la Regió Sanitària de Girona té una puntuació "excel·lent". La investigació s'ha realitzat sobre una mostra aleatòria dels casos registrats entre el 2007 i el 2015 i diagnosticats en alguns dels set hospitals gironins (Blanes, Campdevànol, Figueres, Palamós, Olot, Santa Caterina de Salt i Josep Trueta de Girona). En total, s'ha analitzat 475 processos diagnòstics, dividits en dos períodes: 2007-2011 i 2012-2015. La puntuació mitjana ha estat de 8,2 punts sobre 9 en el global d'anys i de 7,9 i 8,5 en els dos períodes, respectivament.  Les guies de pràctica clínica conformen les recomanacions actualitzades (realitzades per experts en diferents àmbits) que permeten realitzar un bon diagnòstic de les malalties. L'estudi elaborat per part del ReDeGi ha conclòs que els centres hospitalaris de les comarques gironines freguen l'excel·lent en la seva aplicació en casos d'Alzheimer. En concret, els investigadors del Registre de Demències han desenvolupat un índex d'adherència de nou elements, identificats per les guies com a rellevants en la realització d'un bon diagnòstic de demència i l'Alzheimer. Aquest índex recull, entre d'altres, la inclusió a la història clínica d'antecedents familiars, l'evolució dels símptomes cognitius i la discapacitat funcional, l'examen neurològic i neuropsicològic, una analítica específica i proves com el TAC o les ressonàncies magnètiques.  La investigació s'ha fet a través d'una mostra aleatòria on s'han analitzat 475 processos diagnòstics, dividits en dos períodes entre 2007-2011 i 2012-2015. En el global d'anys, els centres gironines han obtingut 8,2 punts sobre 9. Per períodes, han assolit un 7,9 i un 8,5, respectivament. Els autors de l'estudi atribueixen la millora entre els dos períodes a diversos factors. D'una banda, la necessitat de major concreció en persones amb símptomes incipients de la malaltia (el ReDeGi registra en un 60% casos en fase inicial o lleu de la malaltia) obliga a fer més proves i un estudi més ampli.  Per l'altra, el fet que els diferents professionals dels hospitals públics col·laborin conjuntament amb el Registre de Demències promou que s'estandaritzin més els procediments a tots els centres.  Més de 7.500 casos registrats en deu anys El registre treballa, des de fa deu anys i amb més de 7.500 casos registrats, per aportar informació rellevant a l’estudi de la demència i l'Alzheimer que afavoreixi la presa de decisions i l’adequació dels limitats recursos per fer front a aquesta gran demanda. De total de casos registrats, l'Alzheimer és el subtipus de demència més freqüent (55,5%), seguit per la demència degenerativa amb component vascular (14,1%) i la demència vascular (6,4%). Els resultats obtinguts durant aquest temps indiquen que la incidència de l'Alzheimer en majors de 64 anys és de 520 casos per 100.000 persones l'any.

Summary: Un estudi conclou que els hospitals de Girona tenen una puntuació "excel·lent" en el diagnòstic de l'Alzheimer


La facturació del mercat editorial de tot l’Estat va arribar als 2,36 milions d’euros el 2018, un creixement de l’1,9% respecte l’any anterior que manté la tendència a l’alça dels últims cinc anys. Segons l’avanç de l’Informe de Comercio Interior del Libro elaborat per la Federació de Gremis d’Editors de l’Estat, el creixement es produeix malgrat la caiguda de títols editats, tant en paper com digital (76.202), i la reducció de la tirada mitjana fins als 3.762 exemplars. La reducció es deu entre altres a la paralització dels calendaris de renovació dels llibres educatius. Però malgrat això, i malgrat l’estancament de vendes del llibre digital (un 0,1% menys), el 2018 es van vendre 160 milions d’exemplars a tot l’Estat, això és, un 1,6% més que el 2017, la qual cosa explica en bona mesura l’augment global de facturació.  Quant als preus, el preu mitjà dels llibres en paper va caure l’any passat fins als 13,96 euros (gairebé un 5% menys que el 2017). El preu dels llibres digitals també es va reduir, més lleugerament, fins a 9,25 euros de mitjana.  La paralització dels calendaris de renovació dels llibres de text ha comportat un descens de la producció editorial a l’Estat, per bé que tots els altres subsectors també s’han reduït. Amb tot, les vendes del llibre en paper (ficció i no ficció) han mantingut la tendència a l’alça de la facturació global del sector. De fet, l’1,9% de creixement global respecte el 2017 seria del 4,7% si s’analitzen tots els sectors sense comptar el llibre educatiu, segons apunta aquest informe.  Territorialment, la facturació es concentra sobretot a Barcelona, que lidera clarament el negoci amb un 50,8% del total, seguida de Madrid (42,2%). Entre les empreses de les dues ciutats sumen el 92,9% de la facturació total del sector editorial.  I mentre la venda del llibre digital frena, les llibreries es mantenen com els principals canals de venda. La venda física representa encara el 53% de la facturació del sector, mentre la resta se la reparteixen la venda de llibre en paper a través d’Internet i el llibre digital.  D’altra banda, l’informe aporta dades sobre les exportacions del llibre editat a l’Estat, que també segueixen creixent, l’any passat a raó d’un 4,5%, fins assolir els 615,4 milions d’euros. El sector editorial representen 421,4 milions d’euros del total.

Summary: La facturació del sector editorial espanyol torna a créixer malgrat la reducció de títols i exemplars editats


El Festival Internacional de Cinema Fantàstic de Catalunya – Sitges 2016 ja ho té tot a punt per a la seva edició "més heterogènia". Així ho ha explicat el director del festival, Àngel Sala, que considera que cada vegada el certamen sobrepassa el gènere fantàstic per ampliar el seu públic. El ritme de venda d'entrades per a l'edició d'aquest any, que compta amb un augment de les dones que dirigeixen un film, segueix el ritme de l'any passat. En aquesta edició, el 70% de les pel·lícules projectades estaran subtitulades al català, segons ha informat el conseller de Cultura, Santi Vila.  Un festival que enguany ret homenatge a la saga ‘Start Trek’, concentrant el actes més importants a partir del 12 d’octubre per tal de coincidir amb altres parts importants del Festival.

Summary: Tot a punt per al Festival de Cinema de Sitges "més heterogeni"


El president de la Generalitat, Quim Torra, ha assistit a la commemoració de la batalla de Talamanca on ha apel·lat a l'esperit de nació dels soldats "per voler tirar endavant el país" i la seva voluntat "d'una Catalunya lliure". "Per fer efectiva aquesta república necessitem tota la disposició fins a les últimes conseqüències", ha instat als assistents, tot posant com a exemple els soldats. "Si no som lliures no som res", ha afegit. Torra, que estava acompanyat del vicepresident de la mesa del Parlament, Josep Costa, i de la secretària, Adriana Delgado, ha aprofitat per mostrar el seu suport i rebutjar la querella que s'ha presentat contra la mesa del parlament "per autoritzar el debat polític", un fet, que ha afegit "no pot passar". "Un Parlament està per parlar, discutir i votar", ha recalcat. Talamanca ha acollit aquest dilluns al vespre la commemoració de la batalla del 1714, la darrera campanya militar de la Guerra de Successió Espanyola a Catalunya. L'acte, que ha comptat amb la presència del president de la Generalitat de Catalunya, Quim Torra, ha estat marcada per la reivindicació de la llibertat dels polítics empresonats i a l'exili. Aprofitant l'efemèride de la batalla, el president ha instat als assistents a recuperar l'esperit dels soldatsi el seu esperit "de nació" i com van lluitar "fins a les últimes conseqüències". "Venim d'un referèndum i d'una declaració d'independència", ha recordat, tot afegint que com els soldats "necessitem tota la disposició fins a les últimes conseqüències per fer efectiva aquesta república". "L'esperança és la llibertat", ha insistit, tot apuntant que "si no som lliues no som res". I ha fet una crida que en els mesos que venen "hem de tenir clar una idea tan bàsica de llibertat o llibertat". Suport a la mesa Torra ha volgut mostrar públicament el seu suport a la mesa del Parlament en el dia en què Ciutadans ha presentat una querella criminal per prevaricació per permetre, a principis del mes de juliol, la tramitació de la resolució de la CUP perquè la Cambra reiterés els "objectius polítics" de la resolució del 9-N del 2015. Aprofitant la presència de Costa i Delgado, Torra ha expressat el seu agraïment i ha recordat que la querella "no pot passar". "Un Parlament està per parlar, discutir i votar", ha recalcat. Missatge de Puigdemont L'acte ha comptat amb un missatge de Carles Puigdemont que també ha apel·lat a la "resiliència" com la dels soldats del 1714 "per arribar fins al final". L'expresident ha assegurat que el camí "només pot acabar bé, amb la pau, la democràcia i la llibertat", i ha fet una crida a "seguir forts, ferms i convençuts". "Els soldats van persistir i van aconseguir una victòria", ha afegit. Toc de l'ANC Durant el seu parlament, el coordinador d'accions sectorials de l'ANC, Josep Antolí, ha insistit en el fet que el desenllaç no ha de ser "la llibertat" dels polítics sinó "la república". També ha comparat la batalla del 1714 amb l'actualitat. "Ara la lluita és no violenta, però això no vol dir pacifisme, és acció, desobediència", ha assegurat, tot fent una crida a "revisar que no vam fer bé" després de l'1-O. "Cal estar preparats perquè quan vingui un altre octubre no hi hagi una fallada en l'estratègia com fa deu mesos", ha exclamat, tot dirigint-se a Torra i demanant-li "president: oi que aquest cop sí que ho tindrem tot a punt?".

Summary: Torra apel·la a l'esperit del 1714 i a lluitar fins a fer efectiva la República


Ipcena ha sol·licitat a l'Ajuntament d'Ivars d'Urgell (Pla d'Urgell) els expedient sobre l'empresa Aldahrafagavi, dedicada principalment a la deshidratació de farratges. Després de les queixes rebudes per part de diferents veïns del municipi, l'entitat ecologista vol conèixer d'aquesta manera la contaminació que emet aquesta empresa especialment pel que fa a  compostos orgànics volàtils (COV) i a altres substancies per tal de poder determinar si la firma podria estar incorrent algun tipus d'irregularitat en aquest sentit. Des d'Ipcena asseguren que després d'inspeccionar la setmana passada les instal·lacions, el cos del Seprona de la Guàrdia Civil va emetre un informe de denuncia contra l'empresa. Els compostos orgànics volàtils (COV) són uns contaminants de gran interès i preocupació en qüestions mediambientals. El seu control constitueix una de les prioritats legislatives, ja que determinats COV són substàncies classificades com a cancerígenes, mutagèniques o tòxiques per a la reproducció.

Summary: Ipcena sol·licita informació sobre una empresa de farratges d'Ivars d'Urgell per suposada contaminació atmosfèrica